Vruntlike grot tho voren geschreuen vnde wes ik gudes vormach tho juwer beheglicheit. Wellet weten, ersamen, leuen vrundes, dat desse iegenwardighe brefwiser, Andreues Clemensson, heft my tho kennende gegewen, dat eme sin son af storwen is in juwer stat, de genant is Oloff Andresson, seliger dechtnisse. Hirvmme bidde ik juwe erwerdicheit demodichlyken, dat gy dessen vorgescreuen mynes heren des koningges vndersaten wellen vruntlik vnde behylplik sin, dat eme vmme godes willen vnd myner bede wederfaren moge an arftale, wes eme an gefallen is, also vele also geliik edder recht vtwiset. Dat wil ik gerne lefliken kegen jw vorschylden in eime desgeliken edder grotheren, wor ik mit geliik vnde mit eren kan vnd mach. Gode almechttige siit befolen tho ewigen, seligen tiden. Gescreuen tho Wiborgh an suntte Erasmus daghe. By my Arnt Swensson, voget. Adress: Den ersamen, vorsichtigen luden borgermesteren vnd ratmannen tho Reuel kome desse bref etc.